Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 4 Pv 626/14/1102	Bratislava II, 26.5.2015
EEČ : 2-9-127-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezamestnaný
dňa 20.03.2014 v čase o 17.20 h v Bratislave ulici Ivanská cesta číslo 16 v OC Avion v predajni XXXXX odcudzil 1 ks mikinu v hodnote 19,98,- Eur (artiklové číslo 5342024), 1 ks rifle v hodnote 15,98,- Eur (artiklové číslo 5324014), 1 ks rifle v hodnote 15,98,- Eur (artiklové číslo 534406), 2 ks rifle v celkovej hodnote 59,96,- Eur (artiklové číslo 5334029), 1 ks tričko v hodnote 3,98,- Eur (artiklové číslo 5332041) tak, že na predajnej ploche si predmetný tovar vložil do igelitovej tašky a následne prešiel cez pokladničnú zónu bez zaplatenia, čím spoločnosti XXXXX, so sídlom XXXXX, XXXXX, spôsobil celkovú škodu vo výške 115,88,- Eur, pričom vykonaným šetrením bolo zistené, že bol na základe rozhodnutia Okresného úradu Bratislava zo dňa 19.11.2013, právoplatným dňa 16.12.2013, číslo konania OU-BA-OVVS2-2013/14402, postihnutý pre priestupok proti majetku podľa § 50 ods. 1 zákona č. 372/1990 Zb. o priestupkoch a bola mu uložená pokuta vo výške 33,- Eur, pričom bol na základe trestného rozkazu Okresného súdu Bratislava II, zo dňa 13.02.2014, číslo konania 0 T 78/2014, právoplatným dňa 13.02.2014, odsúdený pre trestný čin krádeže podľa § 212 ods. 2 písm. f) Trestného zákona

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením povereného príslušníka Okresného riaditeľstva Policajného zboru v Bratislave II, Obvodného oddelenia Policajného zboru Bratislava Trnávka pod ČVS: ORP-2013/TK-B2-2014 zo dňa 28.07.2014 bolo podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 Trestného poriadku vznesené obvinenie XXXXX pre úmyselný prečin krádeže § 212 ods. 2 písm. f), ods. 3 písm. b) Trestného zákona, ktorého sa mal dopustiť na tom skutkovom základe, že dňa 20.03.2014 v čase o 17.20 h v Bratislave ulici Ivanská cesta číslo 16 v OC Avion v predajni XXXXX odcudzil 1 ks mikinu v hodnote 19,98,- Eur (artiklové číslo 5342024), 1 ks rifle v hodnote 15,98,- Eur (artiklové číslo 5324014), 1 ks rifle v hodnote 15,98,- Eur (artiklové číslo 534406), 2 ks rifle v celkovej hodnote 59,96,- Eur (artiklové číslo 5334029), 1 ks tričko v hodnote 3,98,- Eur (artiklové číslo 5332041) tak, že na predajnej ploche si predmetný tovar vložil do igelitovej tašky a následne prešiel cez pokladničnú zónu bez zaplatenia, čím spoločnosti XXXXX, so sídlom XXXXX, XXXXX, spôsobil celkovú škodu vo výške 115,88,- Eur, pričom vykonaným šetrením bolo zistené, že bol na základe rozhodnutia Okresného úradu Bratislava zo dňa 19.11.2013, právoplatným dňa 16.12.2013, číslo konania OU-BA-OVVS2-2013/14402, postihnutý pre priestupok proti majetku podľa § 50 ods. 1 zákona č. 372/1990 Zb. o priestupkoch a bola mu uložená pokuta vo výške 33,- Eur, pričom bol na základe trestného rozkazu Okresného súdu Bratislava II, zo dňa 13.02.2014, číslo konania 0 T 78/2014, právoplatným dňa 13.02.2014, odsúdený pre trestný čin krádeže podľa § 212 ods. 2 písm. f) Trestného zákona.

Podľa § 212 ods. 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.
 
Podľa § 212 ods. 2 písm. f) Trestného zákona rovnako ako v odseku 1 sa potrestá, kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý.

Podľa § 212 ods. 3 písm. b) Trestného zákona odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 hoci bol za taký čin v predchádzajúcich dvadsiatich štyroch mesiacoch odsúdený.

Podľa § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Preskúmaním spisového materiálu som zistil, že skutok, pre ktorý sa vedie trestné stíhanie, vykazuje znaky úmyselný prečin krádeže podľa § 212 ods. 2 písm. f), ods. 3 písm. b) Trestného zákona a z jeho spáchania je obvinený dôvodne podozrivým. V priebehu vyšetrovania sa obvinený ku skutku priznal, pričom ďalšie vykonané dôkazy nasvedčujú pravdivosti jeho tvrdeniam. Odcudzený tovar bol neporušený vrátený späť do predajne. Z na vec sa vzťahujúceho spisového materiálu ďalej vyplýva, že obvinený bol trestným rozkazom Okresného súdu Bratislava V, číslo konania 0 T 80/2014, zo dňa 11.05.2014, právoplatným v totožný deň, odsúdený pre úmyselný prečin krádeže podľa § 212 ods. 2 písm. f), ods. 3 písm. b) Trestného zákona a bol mu uložený nepodmienečný trest odňatia slobody vo výmere 6 mesiacov v ústave na výkon trestu so stredným stupňom stráženia. Obvinenému bol následne trestným rozkazom Okresného súdu Bratislava II, číslo konania 1 T 148/2014, zo dňa 08.12.2014, právoplatným dňa 24.02.2015, odsúdený pre úmyselný prečin krádeže podľa § 212 ods. 2 písm. f), ods. 3 písm. b) Trestného zákona a bol mu uložený nepodmienečný trest odňatia slobody vo výmere 1 rok a štyri mesiace v ústave na výkon trestu so stredným stupňom stráženia.

Vzhľadom na všetky vyššie uvedené skutočnosti som dospel k záveru, že s prihliadnutím na všetky okolnosti prípadu, osobu obvineného a pomer poľahčujúcich a priťažujúcich okolností, možno považovať tresty uložené na základe vyššie uvedených rozhodnutí Okresného súdu Bratislava II a Okresného súdu Bratislava V za dostačujúce.

	Vzhľadom na všetky vyššie uvedené skutočnosti možno konštatovať splnenie podmienok na zastavenie trestného stíhania podľa § 215 ods. 2 písm. a) Trestného poriadku, nakoľko trest, ku ktorému môže viesť trestné stíhanie, je celkom bez významu popri treste, ktorý bol obvinenému pre iný čin už právoplatne uložený, a preto rozhodol tak, ako je uvedené vo výroku tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

Mgr. Štefan Božík
prokurátor